Č. listu: 62/2023 V Trnave dňa 15.11.2023

**Kritériá prijímacieho konania pre prijatie žiakov do prvého ročníka učebných odborov Odborného učilišťa internátneho, Lomonosovova 8, Trnava**

**platné pre školský rok 2024/2025**

V súlade so zákonom č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, v súlade so zákonom č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov, zákonom č. 18/2018 Z. z. o ochrane osobných údajov a o zmene a doplnení niektorých zákonov, vyhlášky 322/2008 o špeciálnych školách a po prerokovaní v pedagogickej rade dňa 15.11.2023 určuje riaditeľka Spojenej školy, Lomonosovova 8, Trnava nasledovné kritériá:

Škola poskytuje v Odbornom učilišti internátnom, Lomonosovova 8, 917 08 Trnava (ďalej len „OUI“) štúdium v trojročných učebných odboroch s možnosťou získať výučný list. Prijímacie konanie prebieha bez prijímacích skúšok na základe osobného pohovoru s uchádzačmi o štúdium.

Plnoletý uchádzač alebo zákonný zástupca maloletého uchádzača podáva prihlášku na vzdelávanie do OUI pre všetky odbory vzdelávania do 20. marca 2024.

**Termín prijímacieho konania:**

**1.kolo 1.termín prijímacieho konania - 02.05.2024 (štvrtok)**

**1.kolo 2.termín prijímacieho konania - 06.05.2024 (pondelok)**

**V školskom roku 2024/2025 plánujeme otvoriť tieto trojročné učebné odbory:**

kód učebný odbor počet žiakov

2983 G gastronomické služby 7

3697 G stavebná výroba – stavebné práce 14

4572 G 02 poľnohospodárska výroba – záhradníctvo: kvetinár, zeleninár, ovocinár 7

6479 G pomocné práce v administratíve a službách 7

**Miesto prijímacieho konania: Spojená škola, Lomonosovova 8, 917 08 Trnava**

**Prihláškový materiál musí obsahovať:**

* prihlášku žiaka,
* prílohu k prihláške vyjadrenie lekára so špecializáciou všeobecné lekárstvo o zdravotnej spôsobilosti študovať zvolený odbor vzdelávania,
* správu z diagnostického vyšetrenia (psychologickú a špeciálno-pedagogickú) vydanú zariadením poradenstva a prevencie, ktorá obsahuje návrh podporného opatrenia.

**Podmienky prijatia na štúdium:**

Do odborného učilišťa sa prijímajú v zmysle § 101 ods. 1 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov uchádzači s mentálnym postihnutím alebo uchádzači s mentálnym postihnutím v kombinácii s iným zdravotným postihnutím, ktorí ukončili vzdelávanie v poslednom ročníku základnej školy alebo ukončili povinnú školskú dochádzku. Uchádzač v minulosti neabsolvoval rovnaký učebný odbor a nie je žiakom inej strednej školy.

Uchádzač o štúdium, ktorý navštevoval ŠZŠ, môže byť prijatý do učebného odboru, ak:

* bude mať v OUI podanú prihlášku o štúdium daného učebného odboru,
* úspešne ukončil 9. ročník alebo má ukončenú povinnú školskú dochádzku ( k 31.08.2024 dovŕši 16 rokov),
* splní zdravotné požiadavky pre daný učebný odbor.

Uchádzač o štúdium, ktorý navštevoval ZŠ, môže byť prijatý na štúdium do OUI, ak:

* úspešne ukončil 9. ročník v špeciálnej triede, alebo ako individuálne integrovaný žiak,
* je z bežnej triedy ZŠ z nižšieho ročníka, má ukončenú povinnú školskú dochádzku (k 31.08.2024 dovŕši 16 rokov), má absolvované diagnostické vyšetrenie so stanoveným mentálnym postihnutím a s odporúčaním na štúdium v odbornom učilišti,
* splní zdravotné požiadavky pre daný učebný odbor.

Uchádzač o štúdium, ktorý navštevoval SŠ, môže byť prijatý na štúdium do OUI, ak:

* bude mať v OUI podanú a riaditeľom školy schválenú prihlášku na štúdium v OU,
* bude mať absolvované diagnostické vyšetrenie so stanoveným  mentálnym postihnutím a s odporúčaním na štúdium v odbornom učilišti,
* splní zdravotné požiadavky pre daný učebný odbor.

**Kritériá na zostavenie poradia** (pri nadpočetnom záujme o zvolený odbor) **uchádzačov do uvedených učebných odborov v OUI v školskom roku 2024/2025 bez prijímacej skúšky:**

* hodnotenie prospechu z predmetov slovenský jazyk a literatúra, matematika, pracovné vyučovanie podľa výročného vysvedčenia z 8. ročníka a 1. polroka 9. ročníka (v prípade neabsolvovania týchto ročníkov sa berie do úvahy hodnotenie z posledných 2 absolvovaných ročníkov na ZŠ),
* hodnotenie správania žiaka podľa výročného vysvedčenia z 8. ročníka a 1. polroka 9. ročníka (v prípade neabsolvovania týchto ročníkov sa berie do úvahy hodnotenie z posledných 2 absolvovaných ročníkov na ZŠ),
* zdravotné predpoklady na výkon povolania.

**Bodové hodnotenie prospechu (priemer):**

1 - 1,2 50 bodov

1,3 - 1,5 48 bodov

1,6 - 2,0 40 bodov

2,1 - 2,5 32 bodov

2,6 - 3,0 24 bodov

3,1 - 3,5 16 bodov

3,6 - 4,0 8 bodov

4,1 - 5,0 0 bodov

Žiakom, ktorí majú na prihláške za daný predmet v danom roku alebo polroku uvedené „absolvoval,“ sa nahradí toto hodnotenie hodnotením z daného predmetu z najbližšieho školského roka alebo polroka, v ktorom bol žiak hodnotený známkou.

**Bodové hodnotenie správania:**

* veľmi dobré 30 bodov
* uspokojivé 20 bodov
* menej uspokojivé 10 bodov
* neuspokojivé 0 bodov

Maximálny počet dosiahnutých bodov je 80.

Na základe dosiahnutého počtu bodov bude zostavené poradie uchádzačov na jednotlivé učebné odbory.

V prípade zhodnosti bodového hodnotenia bude uprednostnený žiak:

* s účasťou na súťažiach,
* s lepším výsledkom na pohovore počas prijímacieho konania.

Ak počet uchádzačov v jednotlivých učebných odboroch prevýši stanovený počet žiakov, ktorých možno prijať do 1. ročníka, bude uprednostnený uchádzač zo Spojenej školy, Lomonosovova 8, Trnava. V prípade záujmu uchádzačov o druhý učebný odbor uvedený na prihláške, bude tento zohľadnený.

Neprijatým uchádzačom bude po pohovore s ich zákonným zástupcom ponúknutá možnosť študovať v učebnom odbore, v ktorom bude voľné miesto.

Riaditeľka školy si vyhradzuje právo preradiť uchádzača o štúdium do iného otváraného učebného odboru v prípade, že nespĺňa zdravotné požiadavky na vybraný učebný odbor, v  prípade nedostatočného počtu uchádzačov o štúdium niektorého ponúkaného učebného odboru. Učebný odbor s nízkym počtom záujemcov sa neotvorí a uchádzačom bude po pohovore s ich zákonným zástupcom ponúknutá možnosť študovať v učebnom odbore, v ktorom bude voľné miesto.

**Záverečné ustanovenia:**

1. Riaditeľ strednej školy zaradil do podmienok prijímacieho konania prijatie uchádzača bez prijímacej skúšky. Uchádzač prijímaciu skúšku nebude konať.
2. Riaditeľ strednej školy zverejní na výveske školy a na webovom sídle školy zoznam uchádzačov podľa výsledkov prijímacieho konania 17. mája 2024 (v čase od 0:00 do 23:59 hod.).
3. Plnoletý uchádzač alebo zákonný zástupca neplnoletého uchádzača najneskôr do 22. mája 2024 (23:59 hod.) písomne potvrdí strednej škole prijatie na vzdelávanie.
4. Zákonný zástupca sa môže proti rozhodnutiu riaditeľa strednej školy o neprijatí odvolať v lehote do 5 dní odo dňa doručenia rozhodnutia.
5. Uchádzač prijatý do OUI je povinný informovať riaditeľa základnej školy o prijatí a nastúpení do OUI.

Mgr. Katarína Machovičová

riaditeľka školy